Zuccarello-scoring i storseier
Nashville Predators ledet 2 – 1 før det fjerde oppgjøret i best av syv-serien mot Zuccarello og Dallas Stars. Med nattens storseier, står det nå 2 – 2 før det femte oppgjøret spilles i Nashville natt til søndag. Stars leverte storspill i kampens første periode. I løpet av ti minutter satte hjemmelaget pucken i nettet hele fire ganger. Den første kom etter drøye tre minutter, signert Roope Hintz. I 4. minutt satte Alexander Radulov mål, før Andrew Cogliano økte ledelsen fire minutter senere. Mats Zuccarello fortsetter å imponere i grønn drakt og scoret vertenes fjerde mål, med assist fra svenske John Klingberg og Jason Spezza. Også i forrige sluttspillkamp scoret nordmannen, som i forkant av begge kampene sto over morgentreningen. Roope Hintz økte til 5-0, andre periodes eneste mål. Roman Josi scoret et trøstemål for gjestene, men Zuccarello og Dallas Stars hadde full kontroll på dette oppgjøret. Nordmannen står nå med tre scoringer på fire kamper i sluttspillet. Nordmannen har levert fire mål og to assists på de seks kampene han har spilt for sitt nye lag. – Jeg tror han har ytterligere et nivå inne. Det er første gang på to måneder han har spilt fire kamper på rad. La ham komme inn i en rytme og få hockeybeina i gang. Vi snakker om en fyr som knapt har gjort noe som helst i to måneder, og allerede produserer han som dette, sa Stars-sjef Jim Montgomery etter onsdagens kamp.
(Dallas Stars – Nashville Predators 5 – 1) Mats Zuccarello scoret ett av målene da Dallas Stars vant 5 – 1 mot Nashville Predators i sluttspillet i NHL onsdag.